El conseller subratlla que el balanç en l'obtenció de finançament europeu és "molt positiu" i que "Catalunya destaca en recerca i innovació i en salut".
La jornada El paper clau de Catalunya en l'obtenció de fons europeus: present i futur.
Presentació de l'estudi sobre la participació catalana en fons europeus competitius (2014-2017) va tenir com a objectiu explicar la participació de Catalunya en obtenció de fons europeus els darrers anys, i per debatre sobre el futur d'aquests fons des de Catalunya en el marc del proper pressupost de la Unió Europea.
"L'estudi demostra que aquesta Catalunya oberta i global i inserida en el panorama europeu i global està contribuint a les prioritats de la Unió Europea", va assenyalar el conseller d'Acció Exterior, Relacions Institucionals i Transparència, Alfred Bosch, que va obrir la jornada juntament amb el secretari general del Departament d'Agricultura, Ramaderia, Pesca i Alimentació, David Mascort.
Bosch va explicar que les entitats catalanes han obtingut 972,2 milions d'euros de la seva participació en fons europeus competitius.
"Catalunya com a país obté el 21% dels fons captats a tot l'Estat, molt per damunt de la població catalana, que conforma el 15%", va destacar.
A més, el conseller va posar de manifest que "Catalunya ocupa el lloc 14 de 28 en la percepció de fons europeus competitius" i que "estem per sobre d'estats membres de la Unió Europea, com Irlanda o Finlàndia, que són estats sobirans amb economies i societats innovadores que tenen eines que el Govern de la Generalitat no té".
"Ens trobem entre els més competitius" ha celebrat Bosch, que ha volgut agrair a les persones que hi ha darrere d'aquest esforç que ho fan possible.
"Som fiables, som competitius i tenim tauler", ha insistit: "Davant d'alguns discursos pessimistes hem de dir que Catalunya està per sobre de la mitjana europea".
"Tenim una societat magnètica capaç de captar fons europeus, que persegueix i busca la llibertat, els drets humans i millorar en qualitat democràtica.
Aquesta recerca constant de l'excel·lència la fem en tots els camps", ha volgut remarcar el conseller Bosch.
Durant la jornada es va presentar l'estudi sobre la participació catalana en fons europeus competitius, per part de Conxita Font, responsable de fons europeus del Departament d'Acció Exterior, Relacions Institucionals i Transparència; Martín Federico Alba, investigador del CREDA-UPC-IRTA i autor principal de l'estudi; i Carmel Mòdol, director general d'Alimentació, Qualitat i Indústries Agroalimentàries.
La delegada del Govern davant la Unió Europea, Meritxell Serret, va intervenir per videoconferència des de Brussel·les per presentar la proposta de Marc financer pluriennal de la Unió Europea 2021-2027 i explicar-ne les prioritats i els seus instruments de finançament.
"El posicionament del Govern sobre el pressupost europeu posa èmfasi en la simplificació, reivindica l'aplicació del principi de subsidiarietat i dona suport al nou mecanisme de condicionalitat a l'Estat de dret", ha declarat Serret.
La taula rodona, moderada pel director del Centre d'Estudis de Temes Contemporanis, Pere Almeda, va servir per debatre la visió de Catalunya sobre la propera generació de fons europeus (2021-2027).
Hi van participar com a ponents, en una primer bloc, Lluís Juncà, director general de Promoció Econòmica, Competència i Regulació i responsable del Programa Operatiu del FEDER de Catalunya; Oriol Anson, director general de Desenvolupament Rural i responsable del Programa de Desenvolupament Rural de Catalunya; Sergi Tudela, director general de Pesca i Afers Marítims i responsable del Programa Operatiu del Fons Europeu Marítim i de la Pesca (FEMP) de Catalunya; i Mercè Garau, directora del Servei Públic d'Ocupació de Catalunya (SOC) i responsable del Programa Operatiu del Fons Social Europeu a Catalunya.
En el segon bloc, dedicat als fons en recerca i innovació, hi van intervenir Joan Romero, conseller delegat d'ACCIÓ; Montse Daban, cap de relacions institucionals de la Secretaria d'Universitats i Recerca; i Francesc Torres, rector de la Universitat Politècnica de Catalunya.
Va cloure la jornada el director general d'Anàlisi i Planificació Estratègica de l'Acció Exterior, Oriol Duran, que va reivindicar que "ens hem de felicitar per la bona feina que ha permès reunir tot el mapa dels fons europeus a Catalunya", però ha recordat que "tot i que les dades són positives, cal seguir treballant".
Duran ha avançat que ja s'està treballant en l'anàlisi de les dades de la participació catalana en fons europeus competitius de l'any 2018, i "tot indica que són encara millors que els resultats que s'han presentat".
"Tenim una gran capacitat de col·laboració, en la qual hem d'incidir, amb visió estratègica", ha dit, i ha insistit que "Catalunya viu un moment positiu.
Som una societat que viu en l'excel·lència, i hem de seguir aquest camí".